Per què és coneguda Clara Moraleda i Torrodellas?
Clara Moraleda i Torrodellas (Barcelona, 14 de gener de 1994), és una actriu, cantant, escriptora i youtuber catalana, coneguda en aquest darrer medi amb el pseudònim Leopolda Olda, popularment "Leo".
Va iniciar la seva carrera artística professional interpretant el paper de July en el film Atrocious (2010), del director Fernando Barreda Luna. Després dels anys dedicats als estudis secundaris, i a la formació com a cantant, va interrompre la carrera universitària de Traducció i Interpretació per dedicar-se a la seva vocació artística, que desenvolupa en diferents àmbits.
Com a actriu de musicals, ha interpretat els papers de Montserrat i de Saïd (nen) en la tercera reposició de Mar i Cel (2014), el de La Maca en Fang i setge (2016), el de Fanny en Scaramouche (2016), pel qual va ser nominada finalista en l'apartat de millor actriu de repartiment de l'edició de 2017 dels Premios del Teatro Musical, i el de Thea en El despertar de la primavera (2019).
En teatre de text, ha representat el paper d'Angélique Diderot en l'obra El Llibertí (2018), i diversos personatges en una original adaptació de petit format de l'obra del novelista escocès James Matthew Barrie "Peter Pan" (2019), lluny de la popular versió d'animació de Walt Disney.
Com a actriu de doblatge, va participar en el del film Mara i el Senyor de foc (2017), en el personatge de Larissa. També ha treballat posant veu a anuncis comercials per a la ràdio.
En la seva faceta de youtuber com a Leopolda Olda, pseudònim sorgit d'un desesperat intent de trobar un nom que no estigués ja registrat al portal d'internet Youtube, va iniciar un canal de vídeos en català, que li ha proporcionat una gran popularitat entre els adolescents pels temes que hi tracta, amb humor i desmitificació, pròxims a les inquietuds d'aquest col·lectiu. Com a extensió de la seva activitat com a Leopolda Olda, el 2017 va publicar el llibre Excuses barates (editorial Columna), ampliant amb un estil original alguns dels temes dels vídeos, i afegint-ne d'altres.
Continuant la seva vocació literària, ja com a Clara Moraleda, publica el 2020 el llibre "El teu nom" (editorial Columna), recopilació de relats breus que queda finalista del premi Josep Pla de narrativa del mateix any, al qual es va presentar amb el pseudònim Cleta Torrodellas.
Per ser actriu, cantant, escriptora i youtuber.